Appèlkomitee oor inenting van kinders gestigVerskeie kenners moedig inenting vir kinders tussen 12 en 17 jaar oud aan. (Foto: Unsplash) Die minister van gesondheid het ŉ appèlkomitee aangestel om die inenting van kinders tussen 12 en 17 jaar oud te hanteer. Dié komitee sal die appèl op Vrydag 11 Februarie en Maandag 14 Februarie aanhoor. Dit volg nadat die drukgroep Free the Children Save the Nation by die Suid-Afrikaanse Reguleringsowerheid vir Gesondheidsprodukte (Sahpra) geappelleer het oor die besluit om kinders tussen dié ouderdomme teen Covid-19 in te ent. Die departement het dié besluit in Oktober aangekondig. Die organisasie voer aan daar is geen wetenskaplike, billike of rasionele rede waarom kinders tans teen die virus ingeënt moet word nie en tot die appèl aangehoor word, moet kinders ingevolge hul grondwetlike en menseregte beskerm word. Ingevolge voorgeskrewe wetgewing oor die proses het die organisasie op 26 Oktober aanvanklik met die hoof van Sahpra vergader, maar geen ooreenkoms kon bereik word nie. Free the Children het daarna gevra dat ŉ ministeriële appèlkomitee op die been gebring word om die saak te besleg. Die organisasie het ook gevra dat hy kwytgeskeld word van die R51 000 wat hy boonop moet opdok vir só ŉ komitee om sy appèl aan te hoor. Adv. Tembeka Ngcukaitobi SC sal as voorsitter van die komitee dien. Prof. Salim Abdool Karim, een van die regering se huidige adviseurs oor Covid-19, dr. Stephen Schmidt, dr. Herman Edeling en prof. Glenda Grey, voorsitter van die Suid-Afrikaanse Mediese Navorsingsraad (MNR), is almal lede van die komitee.